**Informatīvais ziņojums**

**“Par papildu valsts budžeta saistību uzņemšanos Globālās izglītības tīkla Eiropā Globālās izglītības palielināšanas un inovāciju programmas finanšu instrumenta īstenošanai Latvijā”**

No Globālās izglītības tīkla Eiropā (turpmāk – GENE; *Global Education Network Europe*) ir saņemts piedāvājums Latvijai piedalīties GENE Globālās izglītības palielināšanas un inovāciju programmas (*Global Education* *Increase and Innovation Programme*) (turpmāk – programma) uz līdzfinansējuma pamata veidotā finanšu instrumentā (turpmāk – finanšu instruments). Programmas mērķis ir veicināt plašāku globālās izglītības un programmas “Izglītības un izpratnes veicināšana attīstības jomā” jeb *DEAR* atpazīstamību un kvalitāti Eiropas valstīs. Atbalsts tiek sniegts ārlietu un izglītības ministriju un to attiecīgo aģentūru resursu un kapacitātes palielināšanai un cita veida aktivitātēm valstīs, kur šāds fokusēts atbalsts globālajai izglītībai ir nepietiekams vai neeksistē vispār. Programmas mērķis Latvijā ir veicināt pilsonisko atbildību, izpratni par globālajiem procesiem un aktīvu līdzdarbošanos taisnīgas, iekļaujošas un ilgtspējīgas sabiedrības veidošanā.

Finanšu instrumenta īstenošana Latvijā ir svarīga, jo šobrīd valstī tiek realizēta nozīmīga mācību satura reforma, kuras mērķis ir nodrošināt kompetenču pieejā balstīta vispārējās izglītības satura aprobāciju un mācību satura pakāpenisku ieviešanu pirmsskolas izglītības, pamatizglītības un vidējās izglītības pakāpē. Finanšu instruments spēs sniegt nozīmīgu pienesumu mācību satura reformas procesā. Sociālā kompetence un ar to saistītā solidaritāte, vienlīdzība, iekļaušana un sadarbība, ir dažas no ļoti nozīmīgajām vērtībām, kas ir jāatspoguļo jaunajā mācību saturā.

Finanšu instrumenta ietvaros Izglītības un zinātnes ministrija (turpmāk – ministrija) īstenos atklātu projektu konkursu vispārējās izglītības iestādēm sadarbībā ar nevalstiskajām organizācijām. Projektu ietvaros vispārējās izglītības iestādes varēs sadarboties arī ar valsts un pašvaldību institūcijām (piemēram, bibliotēkām, muzejiem) un augstskolām. Projektu konkursa mērķa grupa ir pedagogi, skolēni (no pirmsskolas vecuma līdz 12. klasei) un, ja iespējams un projekta specifika atļauj, arī plašāka sabiedrība, jo īpaši jaunatnes organizācijas. Vienam projektam kopējais pieejamais finansējums ir 5 000 – 20 000 *euro* apmērā, kas paredzēts tādu darbību īstenošanai, kas visefektīvāk sekmētu izpratni par globālo izglītību un būtu saskaņā ar ANO Ilgtspējīgas attīstības mērķiem. Projekti paredzēti partnerību veicināšanai, un to ietvaros īstenotās aktivitātes ietvers:

* tādu inovatīvu un integrētu mācību materiālu izstrādi, kas sekmē sabiedrības izpratni par attīstības procesiem pasaulē un sasaisti ar Latvijā notiekošo, veicina indivīdu un organizāciju līdzdalību aktuālu vietējo un globālo jautājumu risināšanā; mācību materiālu tulkošanu no svešvalodām latviešu valodā, to pielāgošanu nacionālajam, lokālajam (vietējo kopienu) un personīgajam kontekstam; materiālu aprobēšanu un maketēšanu;
* pasākumus ar mērķi veicināt izpratni par globāliem izaicinājumiem no lokāla skatupunkta, to integrēšanu formālajā un neformālajā izglītībā, tostarp, pasākumus pedagogu profesionālās kompetences pilnveidei.

Latvijas Nacionālā attīstības plāna 2014.–2020. gadam prioritāte “Cilvēka drošumspēja” nosaka šādu rīcību – Attīstības sadarbības un globālās izglītības projektu un projektu līdzfinansējuma konkurss pilsoniskās sabiedrības organizācijām.

Attīstības sadarbības politikas pamatnostādnes 2016.–2020. gadam (turpmāk – pamatnostādnes) kontekstā ar sabiedrības izpratnes veicināšanu par attīstības sadarbības nozīmību, līdzdalību un atbalstu politikas īstenošanai ietver uzdevumu “Integrēt ilgtspējīgas attīstības un globālās izglītības aspektus izglītībā visās vecuma grupās”. Pamatnostādnes arī iekļauj globālās izglītības definīciju – aktīvs mācīšanās process, kas, balstoties uz solidaritātes, vienlīdzības, iekļaušanas un sadarbības principiem, veido sabiedrības izpratni par attīstības procesiem pasaulē un veicina indivīdu un organizāciju līdzdalību aktuālu vietējo un globālo jautājumu risināšanā.

Pamatnostādnēs iekļautās indikatīvās darbības no 2016. līdz 2020. gadam paredz, ka globālās izglītības un sabiedrības informēšanas projekti nākotnē noteikti ir turpināmi un atbalstāmi. Svarīga loma ir atbildīgajām nozaru ministrijām, kā arī budžeta palielinājumam, lai varētu nodrošināt nepieciešamo līdzfinansējumu šādu aktivitāšu īstenošanai Latvijā.

Apvienoto Nāciju Izglītības, zinātnes un kultūras organizācijas (UNESCO) dalībvalstis 2014. gadā pieņēma globālo rīcības programmu “Izglītība ilgtspējīgai attīstībai”, izvirzot vienotu mērķi: pārorientēt izglītību un mācīšanos, lai ikvienam būtu iespēja iegūt zināšanas, prasmes, vērtības un attieksmes, kas ļauj veicināt ilgtspējīgu attīstību. Lai šo programmu īstenotu Latvijā, 2017. gada septembrī UNESCO Latvijas Nacionālā komisija, Izglītības un zinātnes ministrija un Vides aizsardzības un reģionālās attīstības ministrija parakstīja sadarbības līgumu. Līguma puses apņemas īstenot globālās rīcības programmas “Izglītība ilgtspējīgai attīstībai” principus, mērķus un uzdevumus prioritārajās darbības jomās, tostarp mācību vides pārveidē un ilgtspējīgu risinājumu meklēšanā un sadarbības tīklu stiprināšanā vietējās kopienās. Dalība Programmā sniegtu atbalstu arī globālās rīcības programmas “Izglītība ilgtspējīgai attīstībai” īstenošanai Latvijā.

Latvija kopš 1998. gada piedalās Ekonomiskās sadarbības un attīstības organizācijas (OECD) Starptautiskās skolēnu novērtēšanas programmas (turpmāk – PISA) pētījumos, kas dod iespēju noteikt matemātikas, lasītpratības un dabaszinātņu izglītības kvalitātes līmeni 15 gadīgo skolēnu vidū, salīdzinājumā ar citām pasaules valstīm. Šobrīd PISA pētījumi piedāvā arvien lielākas iespējas novērtēt arī citus faktorus, kas veicina skolēnu iekļautību, pilsoniskumu un kritisko domāšanu, un PISA 2018. gada pētījumā vērtē arī skolēnu globālo kompetenci. PISA ietvaros globālā kompetence tiek definēta kā spēju izpētīt globālos un starpkultūru jautājumus, pieņemt vairākas perspektīvas, iesaistīties atklātā, atbilstošā un efektīvā mijiedarbībā ar cilvēkiem no dažādām kultūrām un darboties kolektīvās labklājības un ilgtspējīgas attīstības labā.

Finanšu instrumenta īstenošana Latvijā ir nozīmīga, jo:

* īstenoto projektu rezultātā gūtā pieredze, izstrādātie dokumenti, mācīšanas instrumentu kopums, kā arī metodes atbalstīs projekta “Kompetenču pieeja mācību saturā”, kuru Valsts izglītības satura centrs īsteno ar Eiropas Sociālā fonda atbalstu, praktisku ieviešanu, nodrošinot rezultātu ilgtspēju un praktisku pielietojamību;
* finanšu instrumenta īstenošana ļaus būtiski uzlabot skolēnu, pedagogu, kā arī plašākas sabiedrības (īpaši jauniešu), izpratni par attīstības procesiem pasaulē, tādējādi veicinot līdzdalību aktuālu vietējo un globālo jautājumu risināšanā. Latvijas iedzīvotāji visretāk no visiem eiropiešiem uzskata, ka ir svarīgi palīdzēt cilvēkiem jaunattīstības valstīs (67% salīdzinājumā ar 89% ES vidēji un šis rādītājs 2015. gadā, salīdzinot ar 2014. gadu, ir samazinājies) un ka palīdzība jaunattīstības valstīm ir efektīvs nelikumīgas migrācijas novēršanas veids (57%). Latvijas respondenti nedaudz retāk nekā eiropieši kopumā (34% salīdzinājumā ar 36%) ir dzirdējuši par ilgtspējīgas attīstības mērķiem, bet daudz biežāk nekā vidēji Eiropā ir informēti par to, ka 2015. gads ir bijis Eiropas gads attīstībai (27% salīdzinājumā ar 18% ES vidēji).[[1]](#footnote-1).

Finanšu instrumenta ietvaros plānotais atklātu projektu konkurss būs atvērts trīs nedēļas projektu pieteikumiem, ko īstenos vispārējās izglītības iestādes sadarbībā ar nevalstiskajām organizācijām. Pēc konkursa noslēgšanās, saņemtajiem projektu pieteikumiem tiks veikta administratīvā vērtēšana, kam sekos projektu saturiska izvērtēšana, ko nodrošinās šim nolūkam izveidota komisija. Komisijā plānoti pārstāvji no ministrijas, Valsts izglītības satura centra, UNESCO Latvijas Nacionālās komisijas un nevalstiskā sektora, kas tiks deleģēts no Nevalstisko organizāciju un Ministru kabineta sadarbības memoranda īstenošanas padomes. Lēmumu par apstiprinātajiem projektiem pieņems ministrijas valsts sekretāra vietnieks – Politikas iniciatīvu un attīstības departamenta direktors.

Ievērojot to, ka nav ārējā normatīvā akta, kas konkretizē konkursa organizēšanu, ministrija konkursa nolikumu izdos kā ministrijas iekšējo normatīvo aktu. Minētais pamatojams ar Administratīvā procesa likuma 15. pantā divpadsmitajā daļā ietverto juridiskās obstrukcijas aizlieguma principa ievērošanu, proti, iestāde un tiesa nedrīkst atteikties izlemt jautājumu, pamatojoties uz to, ka šis jautājums nav noregulēts ar likumu vai citu ārējo normatīvo aktu. Lēmums par finansējuma piešķiršanu konkursa kārtībā būs vai nu labvēlīgs administratīvais akts vai arī atteikums izdot labvēlīgu administratīvo aktu. Administratīvā procesa likumā noteiktā administratīvā akta pamatojuma principa ievērošana tiks nodrošināta, ievērojot Augstākās tiesas Administratīvo lietu departamenta 2017. gada 21. marta spriedumā lietā Nr. A420327613 (SKA-213/2017) secināto, ka iestāde var rīkoties uz iekšēju normatīvo aktu pamata gadījumos, kad izdodams privātpersonai labvēlīgs administratīvais aktu, kas neregulē demokrātiskai sabiedrībai un valsts iekārtai būtiski svarīgus jautājumus (vārda un preses brīvība, domas, apziņas un reliģiskās pārliecības brīvība, pulcēšanās un biedrošanās brīvība, kā arī politiskā sistēma). Konkursa rezultātā veicamās darbības nebūs valsts iekārtai vai demokrātiskai sabiedrībai īpaši būtisks jautājums, tādēļ to veicināšana piešķirot finansējumu konkursa kārtībā var būt atzīstama par tādu, kuru valsts pārvalde var pati noregulēt. Augstākās tiesas Administratīvo lietu departaments 2017. gada 21. marta spriedumā lietā Nr. A420327613 (SKA-213/2017) arī atzinis, ka šādos gadījumos iestādei ir precīzi jāatklāj administratīvā akta pamatojumā izmantotās tiesības, lai privātpersona varētu tālāk pārbaudīt, vai iestāde ir pareizi piemērojusi tiesību normas. Savukārt to, kādas tiesību normas izmantojamas administratīvajā aktā, noteic vadoties no likuma atrunas un likuma prioritātes principa. Šī norma neierobežo vispārējo tiesību principu piemērošanu, tādēļ atbilstoši likuma prioritātes principam var būt situācijas, kurās labvēlīga administratīvā akta izdošanas atteikums būs pamatots arī ar iekšēju normatīvo aktu.

Projektu ietvaros izveidotos un pielāgotos mācību un metodoloģiskos materiālus plānots izvietot Valsts izglītības satura centra mācību resursu krātuvē, kas tiek veidota darbības programmas “Izaugsme un nodarbinātība” 8.3.1. specifiskā atbalsta mērķa “Attīstīt kompetenču pieejā balstītu vispārējās izglītības saturu” 8.3.1.1. pasākuma “Kompetenču pieejā balstīta vispārējās izglītības satura aprobācija un ieviešana” ietvaros.

Ievērojot nacionālā regulējumā[[2]](#footnote-2) noteikto kārtību, kādā budžeta iestādes var uzņemties papildu saistības ārvalstu finanšu palīdzības līdzfinansētos projektos un pasākumos, ministrija ir sagatavojusi informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības finanšu instrumenta īstenošanai un Ministru kabineta lēmums par papildu finansējuma piešķiršanu finanšu instrumenta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” valsts līdzfinansējuma nodrošināšanai 2018. un 2019. gadā.

Īstenojot projektu konkursu, atbalstu no GENE (arī finansiālu) var saņemt papildinošu aktivitāšu īstenošanai. Tādēļ ministrija sagatavoja priekšlikumu par šādu papildus aktivitāšu īstenošanu, izmantojot GENE finansējumu:

1) projektu konkursa ietvaros saņemto projektu pieteikumu vērtētāju piesaistīšanu;

2) semināra organizēšanu, kura ietvaros izplatīt informāciju par projektu konkursu;

3) piecu pedagogu un pavadošā pārstāvja mācību braucienu;

4) ar globālo izglītību saistītu publikāciju tulkošanu latviešu valodā un

5) konferences organizēšanu 2018. gada rudenī, kuras ietvaros veicināt izpratni par globālās izglītības jautājumiem, izplatīt informāciju par notikušo pedagogu mācību vizīti un uzsāktajiem projektiem, kā arī apstiprināt rekomendāciju globālās izglītības jomas attīstībai.

Papildus aktivitātes un plānotie izdevumi 26 000 *euro* apmērā konceptuāli saskaņoti ar GENE.

Atbilstoši finanšu instrumenta budžetam, kopējās izmaksas ir **132 550** *euro.* GENE piešķir līdzfinansējumu ~57% apmērā jeb **76 000** *euro,* un valsts līdzfinansējums ir nepieciešams ~43% apmērā jeb **56 550** *euro*.

GENE maksājumi 2018. gadā ir paredzēti pilnā apmērā: 100% apmērā mēneša laikā pēc Globālās izglītības tīkla Eiropā – GENE un Latvijas Republikas Izglītības un zinātnes ministrijas saprašanās memoranda parakstīšanas.

Ņemot vērā, ka ministrija ir valsts budžeta iestāde, kura darbojas apstiprinātā budžeta ietvaros, lūdzam finanšu instrumenta īstenošanai piešķirt ministrijai valsts līdzfinansējumu 56 550 *euro*, pārdalot to no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. No finanšu instrumenta līdzekļiem tiks segtas tikai attiecināmās izmaksas. Neattiecināmās izmaksas, ja tādas radīsies, ir jāsedz ministrijai no saviem līdzekļiem.

Ministrija nodrošinās memorandā minēto darbību īstenošanai paredzētā finansējuma piešķiršanas procedūras un kārtības noteikšanu.

GENE līdzfinansējums un valsts līdzfinansējums un plānotie izdevumi sadalījumā pa gadiem norādīti tabulā Nr. 1.

Tabula Nr. 1 “Finanšu instrumenta īstenošanai plānotais finansējums un izdevumi pa gadiem, *euro*”

|  | **2018. gads** | **2019. gads** | **Kopā** |
| --- | --- | --- | --- |
| **Ieņēmumi, t.sk.:** | **108 800** | **23 750** | **132 550** |
| GENE līdzfinansējums (57%) | 76 000  100% | **-** | 76 000 |
| Valsts līdzfinansējums (43%) | 32 800  58% | 23 750  42% | 56 550 |
| **Izdevumi, t.sk.:** | **108 800** | **23 750** | **132 550** |
| Atklāts projektu konkurss | 80 000 | 20 000 | 100 000 |
| t.sk.  GENE līdzfinansējums  Valsts līdzfinansējums | 50 000  30 000 | 0  20 000 | 50 000  50 000 |
| Papildus aktivitātes | 23 600 | 0 | 23 600 |
| t.sk.  GENE līdzfinansējums  Valsts līdzfinansējums | 23 600  0 | 0  0 | 23 600  0 |
| Aktivitāšu īstenošanai nepieciešamie administratīvie izdevumi | 5 200 | 3 750 | 8 950 |
| t.sk.  GENE līdzfinansējums  Valsts līdzfinansējums | 2 400  2 800 | 0  3 750 | 2 400  6 550 |

Ministrija finanšu instrumenta īstenošanai neplāno pieņemt darbā papildus darbiniekus. Vienlaikus, ievērojot to, ka šī finanšu instrumenta īstenošana Latvijā nav iekļauta esošo darbinieku darba pienākumos, tiek paredzēta piemaksa ministrijas darbiniekiem par papildus pienākumu veikšanu. Valsts līdzfinansējums aktivitāšu īstenošanai nepieciešamo administratīvo izdevumu segšanai sadalījumā pa gadiem norādīts tabulā Nr. 2.

Tabula Nr. 2 “Administratīvo izdevumu detalizēts aprēķins pa gadiem, *euro*”

|  |  |  |  |
| --- | --- | --- | --- |
| **Izmaksu pozīcijas** | **2018. gadā** | **2019. gadā** | **Kopā** |
| *Piemaksa ministrijas projekta koordinatoram* | | | |
|  | 2572,40 | 3601,36 | 6173,76 |
| bruto alga  piemaksas likme  piemaksas apjoms (1 mēnesim)  mēnešu skaits  darba devēja sociālais nodoklis (1 mēnesim) | 1 382  30%  414,6  5  99,88 | 1 382  30%  414,6  7  99,88 |  |
| *Piemaksa ministrijas grāmatvedim* | | | |
|  | 74,45 | 74,45 | 148,90 |
| bruto alga  piemaksas likme  piemaksas apjoms (1 mēnesim)  mēnešu skaits  darba devēja sociālais nodoklis (1 mēnesim) | 1200  5%  60  1  14,45 | 1200  5%  60  1  14,45 |  |
| *Piemaksa ministrijas finansistam* | | | |
|  | 152,97 | 73,56 | 226,53 |
| bruto alga  piemaksas likme  piemaksas apjoms (1 mēnesim)  mēnešu skaits  darba devēja sociālais nodoklis (1 mēnesim) | 1174  10,5%  123,27  1  29,70 | 1174  5,05%  59,28  1  14,28 |  |
| **Kopā:** | **2799,82** | **3749,37** | **6549,19** |

Ņemot vērā finanšu instrumenta nozīmīgumu vispārīgās izglītības reformas un sabiedrības izpratnes par globālajiem jautājumiem veicināšanas kontekstā, kā arī pieejamā GENE finansējuma apjomu, finanšu instrumenta īstenošanai nepieciešams:

1. Atļaut ministrijai 2018. un 2019. gadā uzņemties papildu valsts budžeta saistības un īstenot finanšu instrumentu.
2. Ministrijai finanšu instrumenta īstenošanai 56 550 *euro* (līdzfinansējuma segšana projektu konkursam 50 000 *euro*, administrēšanai 6 550 *euro*) apmērā, normatīvajos aktos noteiktā kārtībā iesniegt Finanšu ministrijā pieprasījumu finansējuma pārdalei no valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Iesniedzējs:

Izglītības un zinātnes ministrs K. Šadurskis

Vizē:

Valsts sekretāra vietniece –

Struktūrfondu departamenta direktore,

valsts sekretāra pienākumu izpildītāja S. Šmīdlere

09.08.2018. 10:34

2142

Politikas iniciatīvu un attīstības departamenta

vecākā eksperte Maija Zvirbule

67047896, maija.zvirbule@izm.gov.lv

1. 2015. gada Eirobarometra sabiedrības aptaujas dati par ES attīstības sadarbību. [↑](#footnote-ref-1)
2. Ministru kabineta 2010. gada 18. maija noteikumu Nr. 464 „Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 15.punkts; “Likums par budžetu un finanšu vadību” 24. panta trešā daļa. [↑](#footnote-ref-2)